Þingræður haldnar á Alþingi Íslendinga



Herra forseti. Veturinn 1979 voru samþykktar ýmsar umbætur í málefnum launamanna. Þá þótti sanngjarnt og eðlilegt að bændur fengju það í sinn hlut að ríkið tæki á sig þennan kostnað. Þessar umbætur voru einu nafni nefndar félagsmálapakkar. Nú sýnist mér á öllu að bændum sé með þessari till. ætlað að skila sínum pakka og taka þennan kostnað alfarið á sig. Ég segi nei.



Herra forseti. Þessa till. hv. þm. Sighvats Björgvinssonar og fleiri Alþýðuflokksmanna og aðrar brtt. sömu hv. þm. Alþfl. sem á eftir fylgja er að mínum dómi ekki fært að líta á sem venjulegar brtt. við fjárlög. Hér er um eins konar hugmyndasafn að ræða sem bersýnilega er flaustrað í tillöguform. Allir sjá að ekki er hægt að fella niður eða steypa saman stofnunum með breytingum á fjárlögum eða ákveða með fjárlagaafgreiðslu að breyta stofnunum ríkisins í sjálfseignarstofnanir. Slíkt og þvílíkt tæki langan tíma og kostaði verulegan undirbúning ásamt breytingum á löggjöf áður en fært væri að breyta með fjárlagaafgreiðslu. Tillögur Alþfl. um þessi efni eru því ekki tímamótaverk, eins og gefið hefur verið í skyn af hans hálfu, heldur ómerkilegt sýndarplagg. Ég segi nei.



Herra forseti. Þessi till. felur í sér þann ásetning stjórnarliða og meiri hluta hér á hinu háa Alþingi að falla frá yfirlýstri samþykkt Alþingis um að fella niður tekjuskatt í áföngum. Því segi ég nei.



Herra forseti. Fyrir liggur yfirlýsing fjmrh. fyrir hönd ríkisstj. um að hér er einvörðungu um að ræða frestun á niðurfellingu tekjuskattsins, sem um hefur verið rætt og yfirlýsingar gefnar um af hálfu ríkisstj., til næsta fjárlagaárs. Þar sem hér er aðeins um frestun að ræða en ekki niðurfellingu segi ég já.



Herra forseti. Eins og þm. er kunnugt standa ekki efni til þess að fara í frekari skattalækkanir en gert hefur verið. En ég vil vekja aðra spurningu. Ég er hér með tvö frv. frá Alþýðuflokksmönnum um tekju- og eignarskatt, lögð fram á þessu þingi, en ekkert hefur verið lagt fram sem skýrir þá undarlegu fjárlagatillögu sem hér liggur fyrir. Má vera að ný skattalög eigi kannske að koma ári síðar en fjárlögin? Ég hlýt að greiða atkvæði í samræmi við gildandi lög og tillögur á Alþingi og þess vegna segi ég já.



Herra forseti. Till. okkar Alþýðuflokksmanna í málefnum Lánasjóðs ísl. námsmanna fjallar um að fella niður lántökur til sjóðsins en taka upp ríkisframlög í hans stað því að við teljum óeðlilegt að afla fjár til slíkrar starfsemi með lántökum erlendis eða innanlands. Þessi till. hv. þm. Ragnars Arnalds getur fyllilega samrýmst þeim till. okkar og ég segi því já.



Herra forseti. Ég segi það alveg eins og er að mér ofbýður að horfa upp á að þurfa að hækka þennan lið um 400 millj. samkvæmt þessari till., en á hinn bóginn er mér ómögulegt að sjá hvernig lánasjóðurinn á að standa undir skuldbindingum sínum miðað við þá fjárveitingu sem gert er ráð fyrir og þá fjárþörf sem fyrir hendi er. Ég get þess vegna hvorki varið það fyrir samvisku minni að segja já né nei og greiði því ekki atkvæði.



Ég er sammála hæstv. menntmrh. um að þetta mál hefur lent í hinni mestu útideyfu hjá núv. ríkisstj. Hins vegar er einhver von um að Eyjólfur hressist og ég ætla að bíða og sjá hvað gerist og greiði ekki atkvæði.



Herra forseti. Hæstv. menntmrh. hefur lýst því sem stefnu sinni að byggja þjóðarbókhlöðu á fjórum árum. Þessi till., sem nú er verið að greiða atkvæði um, er till. um að Alþingi staðfesti þá stefnu. Verði þessi till. felld hefur þeirri stefnu menntmrh. verið vísað á bug. Ég segi já.



Herra forseti. Stefna mín í þessu máli haggast nú lítið þótt felldar séu sýndartillögur á hinu háa Alþingi. Miðað við það verðlag sem hefur verið reiknað ætla menn að til þessara þarfa muni þurfa um 360 millj. kr. Þetta smáræði hv. þm., sem er nú stórtækur á öðrum sviðum sýnist mér í tillögugerð, segir lítið til þeirra þarfa. Ég segi nei.



Herra forseti. Það hefur nýlega komið fram í fréttum að menntmrh. hefur keypt mjólkursamsölu fyrir 110 millj. Þar sem ráðuneyti þetta hefur meiri áhuga á mjólkursamsölum en þjóðarbókhlöðum og er greinilega ekki aflögufært um meira segi ég nei.



Herra forseti. Okkur er fjár vant, en það er ekki vansalaust að ljúka ekki við þjóðarbókhlöðuna mjög skjótlega. Eyjólfur kann að hressast og úrræðið er augljóst. Það á að selja útvarpshúsið. Það á ekki að neyða það góða fólk sem vinnur við þá ágætu menningarstofnun til að fara inn í þau ósköp, sem ég legg nú til að allir þm. skoði, heldur selja það hús en klára þjóðarbókhlöðuna. En ég segi nei við þessari tillögu.



Herra forseti. Ég vil biðja hv. þingdeildarmenn að láta ekki öryggisleysi sitt gagnvart hinu óþekkta hlaupa með sig í strákslegar gönur eins og þeir hafa þegar gert. Nær væri þeim, fyrst áhugi þeirra er svo lifandi á þessu efni, að kynna sér framsöguræðu hv. þm. Sigríðar Dúnu Kristmundsdóttur fyrir þessari brtt. þar sem hún lýsir því hvað kvennarannsóknir eru eða geta verið. Sömuleiðis mætti benda öllum þeim þm. sem hér eru inni á að kynna sér hina blómlegu og fjölsóttu ráðstefnu sem haldin var í hugvísindahúsinu Odda snemma í haust um kvennarannsóknir. Þangað komu meira en tvö þúsund manns, mest konur að vísu, og sú bók sem gefin var út með erindum af ráðstefnunni seldist upp á nokkrum dögum. Það sem meira var og óvanalegra: Ráðstefnan borgaði sig og skilaði reyndar hagnaði. Má ég vinsamlega benda hæstv. fjmrh. á það fordæmi, svo og fjvn. Nei, hv. þm. Látið nú af strák ykkar. Það er ekkert að óttast þó rannsakaður sé hagur kvenna og allar aðstæður - eða hvað? Haldið þið, hv. þm., að eitthvað gruggugt komi í ljós, einhver ójöfnuður sem hagstæðara væri að fela? Það er þó ekki þess vegna sem moldin rýkur hér í logninu? Ég tel það hins vegar mikilvægt fyrir réttindabaráttu kvenna að rannsóknir séu framkvæmdar sem varpa ljósi á stöðu kvenna og hag almennt. Slíkar rannsóknir hljóta að auka á skilning kvenna og vonandi karla líka á því hverju þarf að breyta til þess að réttindi kvenna geti orðið sambærileg á við réttindi karla. Og er nokkur á móti því í þessum sal? Ég segi já.



Herra forseti. Eftir þeim upplýsingum sem ég hef fengið var ekki leitað til fjvn. um framlag til rannsókna á vegum kvenna, til vísindastarfa kvenna, sem mér þykir miður. Ég tel að það hefði verið rétt leið að fara. En því miður treysti ég mér ekki til að greiða atkvæði með þessari till. af skiljanlegum ástæðum og segi því nei.



Herra forseti. Þar sem það gefur auga leið að þessi tillaga felur í sér lögfestingu á misrétti kynjanna segi ég nei.



Herra forseti. Ég hef alla tíð verið mikill áhugamaður um rannsóknir á konum og ég tel mikinn feng að því ef nú á að borga fyrir það. Ég segi já.



Herra forseti. Ég vel þessa leið til að verða við tilmælum hæstv. forseta um að hraða afgreiðslu og til þess að komast hjá því að biðja um nafnakall til að gera grein fyrir því sem ég ætla að mælast til við hæstv. forseta í sambandi við að ég er að bera upp þessa till. Í þessari till. eru fólgin tvö stefnumarkandi atriði.

Ég vil vekja athygli hv. þm. á því að til þess að fá leyfi til að tala um þingsköp þarf að ræða um þingsköp en ekki efnisatriði málsins.

Ég ætla að bera fram óskir við hæstv. forseta um hvernig bornar verða upp til atkvæða ákveðnar tillögur sem mun auðvelda og stytta allan afgreiðslutíma á þeim tillögum sem eftir eru. Hér er um að ræða tvö efnisatriði, annars vegar þá breytingu að fella niður Búnaðarfélag Íslands og Fiskifélag sem ríkisstofnanir og hins vegar að gera hagnýtar rannsóknarstofnanir atvinnuveganna að sjálfseignarstofnunum. Ég leit svo á að með því að afgreiða tölul. 25 og 27 á þskj. 377 séu menn að afgreiða þessi stefnuatriði. Hvort ég kalla til baka þær tillögur sem síðar verða bornar upp um þessi atriði eða ekki fer eftir niðurstöðum þeirrar atkvæðagreiðslu. Þess vegna bið ég hæstv. forseta að bera sérstaklega upp lið 25 og sérstaklega upp lið 27.



Herra forseti. Þar sem ég held að þessi brtt. þýði í raun að þessi þjónusta verði lögð niður segi ég nei.



Herra forseti. Mér er tjáð með réttu eða röngu að þessi tillaga sé runnin undan rifjum framsóknarmanna, en hún felur það í sér að kostnaður af þessu verkefni færist yfir á Stofnlánadeild landbúnaðarins og komi þar með inn í verðlag landbúnaðarvara. Ég minni á að aðrar stéttir njóta ekki slíkrar forfallaafleysingaþjónustu á fjárlögum. Ég tel að þetta sé eðlilegri leið og styð því till. Ég segi já.



Herra forseti. Veturinn 1979 voru samþykktar ýmsar umbætur í málefnum launamanna. Þá þótti sanngjarnt og eðlilegt að bændur fengju það í sinn hlut að ríkið tæki á sig þennan kostnað. Þessar umbætur voru einu nafni nefndar félagsmálapakkar. Nú sýnist mér á öllu að bændum sé með þessari till. ætlað að skila sínum pakka og taka þennan kostnað alfarið á sig. Ég segi nei.



Herra forseti. Það er mikill misskilningur að í þessari till. felist að bændur eigi að taka þetta á sig. Þetta er breytt fyrirkomulag og hver á upphafið að því er mál sem ég ræði ekki hér, en ég segi já.



Herra forseti. Það er tímanna tákn að þessi liður skuli borinn upp í ríkisstj. þar sem Framsfl. á ekki einasta forsrh. heldur einnig landbrh. Í mínum huga getur þessi aðgerð einungis þýtt annað af tvennu: að þessi þjónusta leggst af eða úr henni verður verulega dregið eða að vextir á fjárfestingarlánum til bænda hækka stórlega. Ég segi því nei.



Herra forseti. Hinn 1. des. 1978 voru laun skert með lögum um 3% og í staðinn komu félagsmálapakkar. Þetta var einn þeirra. Hér er um að ræða breytt fyrirkomulag á greiðslum. Ég styð þetta og segi já.



Við erum nú búin að halda sleitulaust áfram þessu starfi alllanga hríð. Það þykja nú hyggileg vinnubrögð að við tökum okkur frí um hríð. Atkvæðagreiðslunni verður frestað til kl. hálftvö. - Fundarhlé.



Herra forseti. Þessi brtt. okkar hv. þm. Jóhönnu Sigurðardóttur felur það í sér að Framkvæmdasjóður fatlaðra fái sömu upphæð eða svipaða og Framkvæmdasjóður aldraðra mun fá. Ég treysti því að einhverjir hv. þm. geti stutt þessa till. svo sanngjörn sem hún er. Ég segi já.



Herra forseti. Við erum allir af vilja gerðir til að reyna að greiða fyrir þingstörfum.

Það sýnir sig.

Það er alveg rétt, hæstv. menntmrh., eins og kemur í ljós. Málum hagar þannig að nú koma nokkuð margar tillögur frá Alþfl. um niðurfellingu ýmissa ríkisstofnana, tilraunabúa, fóðurverksmiðja o.s.frv. Ég lít svo á að þessar tillögur séu raunar allar um eitt og það sama. Því mun ég líta á afgreiðslu á næstu till. sem afgreiðslu á þeim öllum. Verði hún ekki samþykkt mun ég draga allar aðrar tillögur til baka nema einhver þm. óski sérstaklega eftir því að um einhverja þeirra verði greidd atkvæði. Þar að auki eru aðrar brtt., herra forseti, sem fjalla um bókhaldsleg atriði í ráðstöfun B-hluta stofnana á efnum sem þegar er búið að fella í tillögum okkur þannig að að afgreiddri till. um tilraunabúið á Hesti - ég geri ráð fyrir því að hún verði felld þó það sé aldrei að vita - tel ég að unnt sé að afgreiða í einu slengi, svo að notað sé íslenskt orðfæri hæstv. menntmrh., allar tillögur um B-hlutann í einni atkvæðagreiðslu.



Herra forseti. Ég vil ekki hafa á móti uppástungu hv. þm. sem hér talaði áðan, en vil þó óska eftir sérstakri atkvæðagreiðslu um 30-101, lið 32, fjármunahreyfingar út, Annað, greitt í ríkissjóð 188 millj., hjá Pósti og síma.



Ég þakka alla viðleitni til þess að flýta verkinu og ég veit að ég mæli þá fyrir munn alls þingheims. Við höldum áfram og við komumst fram úr þessu ef það styttist nú mjög í því verki sem við þurfum að vinna.



Herra forseti. Forseti vor hefur nú sem mest að vinna og gengur skelegglega fram í atkvæðagreiðslunni. En ég vil aðeins, af því sem hann hefur ekki ráðrúm kannske til þess að sökka sér ofan í öll smáatriðin, benda á að eins og nú er komið málum er til meðferðar þskj. 391 frá meiri hl. fjvn. og allar tillögur sem trufla þá afgreiðslu aftur að bls. 46 þar sem hv. þm. Ragnar Arnalds bað um sérstaka atkvæðagreiðslu undir samgrn., fjármunahreyfingar út, 32. liður þar. Þar af leiðir, ef forseti vor vill svo við hafa, að þetta er greiðasta leiðin, sýnist mér, og svo framhaldið því allar hinar tillögurnar hafa verið dregnar til baka. Að vísu er till. á þskj. 366 sem truflar þennan framgang.



Ég þakka hæstv. menntmrh. fyrir góð ráð og góðan hug í þessu efni. Ég held að við komumst fram úr þessu og ég reyni að halda áfram.



Herra forseti. Hér er verið að skattleggja landsmenn um 188 millj. Að viðbættum söluskatti gerir skattlagningin alls 235 millj. og gerist í gegnum bókhald Pósts og síma. Þótt þessi skattlagningaraðferð sé vissulega mjög frumleg er hún fyrst og fremst býsna lúmsk og lýsir vel hugarfari manna sem ekki þora að ganga beint að skattgreiðendum með skattahækkanir sínar heldur reyna að fela skattaálögur sínar. Ég segi því nei.

Brtt. 377,67 tekin aftur. Brtt. 391 (24-239) samþ. með 32 shlj. atkv. Brtt. 377,68 tekin aftur. Brtt. 366,33 samþ. með 38 shlj. atkv. Brtt. 377,69-74 teknar aftur. Brtt. 391 (24-246- 30-101.26) samþ. með 34 shlj. atkv. Brtt. 391 (30-101.32) samþ. með 37:16 atkv., að viðhöfðu nafnakalli, og sögðu já: KJóh, MB, MÁM, ÓE, ÓÞÞ, PP, PJ, GHG, SalÞ, StG, SV, StH, SvH, VI, ÞP, ÞS, AG, AS, ÁJ, BÍG, BD, DA, EH, EgJ, EG, EKJ, FÞ, FrS, GB, GGS, HÁ, HBl, HÓ, IG, JHelg, JK, ÞK. nei: KolJ, RA, SkA, StB, SJS, SvG, EBS, GSig, GeirG, GJG, GHelg, HS, JS, JBH, KSG, SighB. 7 þm. (KH, KSK, RH, SDK, GE, GA, HG) fjarstaddir. 1 þm. gerði svofellda grein fyrir atkvæði sínu:



Herra forseti. Þar sem mér hefur verið tjáð að þessi kaup hafi átt sér stað á árinu 1985 og séu að fullu frágengin fæ ég ekki séð að það þurfi heimild árið 1986 til að kaupa sömu eign. Ég greiði því ekki atkvæði.

Iðnrh. (Albert Guðmundsson) Hæstv. forseti. Með vísan til stefnu ríkisstj. að draga í land með bæði erlendar og innlendar lántökur og þess einnig að hér er verið að kaupa gamalt sérbyggt verksmiðjuhús, sem þarf mikillar viðgerðar við áður en hægt er að brúka það til þess sem það er keypt fyrir, segi ég nei.



Herra forseti. Við þessa fjárlagaafgreiðslu höfum við Alþýðuflokksmenn lagt fram alls 74 brtt. Tilgangur okkar með svo ítarlegum tillöguflutningi var tvíþættur: að tryggja örugglega hallalausan ríkisbúskap á næsta ári, sem við teljum ekki tryggðan í þessu fjárlagafrv., og í annan stað að tryggja verulega lækkun erlendra skulda. Þetta gerðum við með tillöguflutningi um aukna tekjuöflun og breytingar á skattkerfi, lækkun ríkisstofnana og lækkun ríkisútgjalda, með kerfisbreytingartillögum, einkum að því er varðaði tillögur um niðurfellingu á því sem við getum kallað velferðarkerfi fyrirtækja á fjárlögum, og í fjórða lagi með því að auka þar með olnbogarými innan fjárlaga til aukinna framlaga til framkvæmda og félagslegrar þjónustu. Allar hafa þessar tillögur verið felldar. Þar með lýsum við ábyrgð á hendur stjórnarmeirihlutanum vegna þeirra afleiðinga sem af munu hljótast á næsta ári og greiðum því ekki atkvæði með þessum fjárlögum.



Herra forseti. Í það fjárlagafrv. sem hér er verið að afgreiða vantar mjög veigamiklar forsendur. Það er augljóst að um er að ræða vanda upp á hundruð milljóna á næsta ári sem er óleystur umfram það sem þegar liggur fyrir í tölum frv. Vegna þess og vegna þess að forsendur eru óljósar greiðum við ekki atkvæði, Alþýðubandalagsmenn, við þessa atkvæðagreiðslu. Ég vil enn fremur benda á, herra forseti, að þær brtt. sem hafa komið fram til tekjuöflunar hafa verið með þeim hætti að við höfum ekki treyst okkur til að greiða þeim atkvæði eða jafnvel greitt atkvæði gegn þeim. Þannig er t.d. um að ræða till. um að hækka söluskatt um marga milljarða kr. sem bersýnilega kemur á matvæli og lendir þannig á þeim fjölskyldum sem minnst hafa efnin í landinu. Þess vegna er ljóst að eðlilegt væri í framhaldi af þessari atkvæðagreiðslu, herra forseti, og tillöguflutningi að áhrif tillagna þeirra sem fluttar hafa verið, þó felldar hafi verið, verði könnuð mjög rækilega, bæði útgjöld og tekjur. Í framhaldi af þessu, herra forseti, lýsi ég því yfir að ég greiði ekki atkvæði. Frv. afgr. sem lög frá Alþingi (þskj. 430). - 



Herra forseti. Hér er á dagskrá kjör bankaráða ríkisbankanna. Ég veit að þar er farið að lögum, en ég mótmæli þeim lögum. Ég mótmæli þessum kosningum. Það er að mínu mati með engu móti verjandi, hvorki siðferðilega né stjórnarfarslega, að Alþingi kjósi bankaráð. Ég tel þetta afglöp og hef margflutt brtt. í þessum efnum. Að auki vil ég láta það koma fram að ég tel setu alþm. í bankaráðum ríkisbankanna fullkomlega ósamrýmanlega kröfum um pólitískt siðgæði.



Það skal tekið fram, sem augljóst er, að kosning í bankaráðin er tekin á dagskrá til að fullnægja lagaskyldu um kosningar í bankaráðin.



Herra forseti. Ég vil láta það koma fram hér, eins og ég hef raunar gert áður, að kosning í bankaráð ríkisbankanna er mér með öllu óviðkomandi. Ég hef mótmælt henni og mun ekki taka neinn þátt í slíkum kosningum. Verði hér ekki atkvæðagreiðsla vil ég að þetta sé þingheimi ljóst.



Herra forseti. Vegna ummæla hv. þm. Guðmundar Einarssonar áðan vil ég rétt einu sinni taka það fram að Alþfl. hefur ekki í fjöldamörg ár kosið þm. í bankaráð. Þá starfsreglu geta því aðrir stjórnmálaflokkar tekið upp að hans fordæmi án nokkurrar lagabreytingar.



Herra forseti. Þar sem hér stefnir í að ekki verði gengið til atkvæða um kosningu manna í bankaráð vil ég láta það koma hér fram að Kvennalistinn hefur aldrei tekið þátt í að kjósa til bankaráða og mun ekki gera það nú.

Iðnrh. (Albert Guðmundsson) Hæstv. forseti. Ég vil aðeins benda á það, vegna þess sem kom fram hjá hv. 5. þm. Reykv. varðandi kosningu Alþfl. í bankaráð, að hvort sem flokkar kjósa alþm. eða ekki í bankaráð eða í trúnaðarstöður eru þeir á sama hátt pólitískt kjörnir menn og gegna nákvæmlega sama hlutverki hvort sem þeirra aðalatvinna er að vera alþm. eða eitthvað annað í þjóðfélaginu.



Herra forseti. Vegna umræðna um atkvæðagreiðslu um 4. mál á dagskrá vil ég vekja athygli á því sem segir í 3. mgr. 45. gr. þingskapalaga, en það er svohljóðandi, með leyfi forseta: "Skylt er þm., hvort heldur í deild eða Sþ., að vera viðstaddur og greiða atkvæði nema hann hafi lögmæt forföll eða fararleyfi." Mig langar til að spyrja hæstv. forseta hvort ekki beri þá að túlka yfirlýsingar sem hérna hafa verið gefnar með þeim hætti að þær séu yfirlýsingar um að skilað sé auðu í kosningum því að hitt er óheimilt.



Skil ég hv. þm. rétt að hann meini að samkvæmt þingsköpum beri að leggja fram auða lista?

Nei, það er skylda að taka þátt í atkvæðagreiðslu. Því var lýst yfir að sumir ætluðu ekki að taka þátt í atkvæðagreiðslu.

Það ber að skilja sem þeir greiði ekki atkvæði.



Herra forseti. Að þessum orðum sögðum vil ég spyrja hæstv. forseta: Er leyfilegt að vera fjarverandi og taka yfir höfuð ekki þátt í neinum atkvæðagreiðslum hér?



Ég geri ráð fyrir að hv. alþm. viti gjörla hverjar eru skyldur hv. alþm. Og ég hef ekki gert ráð fyrir því á þessum fundi að skylda þá sem ekki vilja taka þátt í atkvæðagreiðslu til þess að taka þátt í atkvæðagreiðslu. Ég vænti þess að menn sjái að það er ekki ástæða til þess að gera slíkar ráðstafanir á þessum fundi.



Herra forseti. Ég tel að þessi athugasemd, sem komin er frá hv. 2. þm. Reykv., sé allrar athugunar verð því að þær yfirlýsingar sem hér hafa verið gefnar um að fólk taki ekki þátt í atkvæðagreiðslu má túlka þannig að menn hafi skilað auðu án þess að orða það þannig. En leiki einhver vafi á um slíkar yfirlýsingar held ég að það sé eðlilegast að kanna það með því að höfða mál á hendur þeim mönnum vegna þessara laga - 



Ég vænti þess að menn leggi nú af frekari umræður um þingsköp og atkvæðagreiðslu svo að við getum haldið áfram.



Herra forseti. Ég mótmæli því að hér eru að hluta endurkosnir bankaráðsmenn Útvegsbanka. Slíka yfirlýsingu af hálfu þingsins um að þeir beri enga ábyrgð á ógöngum bankans þrátt fyrir það að í lögunum um bankann, bæði núgildandi og væntanlegum lögum, séu skýr ákvæði um ábyrgð bankaráðs á yfirstjórn og umsjón með málefnum bankans tel ég siðferðisbrot af hálfu Alþingis og kalda gusu framan í þjóðina.



Herra forseti. Ég mótmæli því að þegar hér standa yfir þingstörf samkvæmt lögum og þm. eru að vinna samkvæmt þingsköpum og eiga að greiða atkvæði samkvæmt samvisku sinni eftir stjórnarskránni vaði menn hér upp trekk í trekk með yfirlýsingar eins og Gabríel erkiengill væri af himni kominn til að hella sér yfir syndum spilltan lýð. Ég mælist til þess að forseti veiti slíkum mönnum vítur fyrir þau ummæli sem þeir viðhafa hér trekk í trekk um siðleysi þm. þó að þeir greiði atkvæði eins og þeim ber lagaleg skylda til.

Forseti (Þorv. Garðar Kristjánsson) Hv. þm. ræða nú allmjög um atkvæðagreiðslu. Ég vek athygli á því að það er ekki leyfilegt við atkvæðagreiðslur að ræða mál efnislega. Ég ítreka það, sem ég sagði áður en þessi kosning hófst að gefnu tilefni, að kosningar þær sem nú eru á dagskrá eru settar á dagskrá vegna þess að það er lagaskylda Alþingis að kjósa í þau ráð og nefndir sem hér um ræðir.



Herra forseti. Ég hef ekki dregið í efa að hér sé farið að lögum. Ég tók það fram fyrr í dag. En þegar bornir eru fram listar eins og gert er hér og menn hafa ekki tækifæri til að láta afstöðu sína koma í ljós er þetta eina leiðin sem þm. hafa til þess. Að auki hef ég gert örstuttar móralskar athugasemdir sem ég vona að hitti og virðast reyndar hafa hitt.



Það skal tekið fram að það er grundvallarregla að það eru ekki leyfðar umræður við atkvæðagreiðslur. Það er aðeins í undantekningartilfellum ef menn hafa eitthvað að athuga við framkvæmd atkvæðagreiðslunnar.



Það er nú loks komið svo eftir vinnusaman dag að dagskrá þessa fundar er tæmd. En með því að þetta er síðasti fundur Alþingis fyrir þingfrestun vegna jólanna vil ég leyfa mér að flytja öllum hv. alþm., skrifstofustjóra og starfsliði þingsins mínar bestu þakkir fyrir ánægjulegt samstarf á því ári sem nú er senn lokið. Ég vil flytja hv. þm. öllum óskir um gleðileg jól og gott og farsælt komandi ár, svo og skrifstofustjóra og öllu starfsliði þingsins. Utanbæjarmönnum óska ég góðrar heimferðar og góðrar heimkomu. Ég vona að við hittumst öll heil til starfa þegar Alþingi kemur saman á ný á komandi ári.



Herra forseti. Fyrir hönd okkar alþm. vil ég þakka hæstv. forseta fyrir hlý orð og góðar óskir okkur til handa. Ég vil líka þakka honum fyrir trausta og örugga forustu um þingstörfin nú sem endranær, eins og glöggt hefur komið í ljós í dag. Ég óska honum og fjölskyldu hans gleðilegrar hátíðar, farsæls komandi árs og ég leyfi mér að vænta þess að við megum öll hittast heil að loknu þessu hléi á þingstörfum. Ég vil biðja hv. þm. að taka undir óskir mínar með því að rísa úr sætum. - 
            



Ég þakka hv. 3. þm. Norðurl. v. fyrir hlý orð í minn garð og fjölskyldu minnar. Ég þakka öllum hv. þm. fyrir að taka undir orð hv. 3. þm. Norðurl. v. Ég ítreka óskir mínar um gleðileg jól og gott og farsælt komandi ár öllum alþm. og starfsliði Alþingis til handa.



Herra forseti. Forseti Íslands hefur gefið út svohljóðandi bréf: "Forseti Íslands gerir kunnugt: Að ég, að tilskildu samþykki Alþingis, veiti forsrh. umboð til þess að fresta um sinn fundum Alþingis, 108. löggjafarþings, frá 21. des. 1985 eða síðar, ef henta þykir, enda verði þingið kvatt til fundar á ný eigi síðar en 27. jan. 1986. Gert í Reykjavík, 19. des. 1985. Vigdís Finnbogadóttir. Steingrímur Hermannsson. Forsetabréf um frestun á fundum Alþingis." Í samræmi við samþykkt Alþingis og það umboð sem forseti Íslands hefur veitt mér lýsi ég því hér með yfir að þessu Alþingi, 108. löggjafarþingi, er frestað hér með, en það verður kvatt saman að nýju í samræmi við bréf forseta Íslands og samþykkt Alþingis eigi síðar en 27. jan. n.k. Ég vil jafnframt nota tækifærið og óska þm., starfsmönnum Alþingis og landsmönnum öllum gleðilegra jóla og farsæls nýs árs. 1



Herra forseti. Þegar sú ákvörðun var tekin á sínum tíma að setja þennan útgjaldalið inn á fjárlög var það gert í samkomulagi við bændastéttina að tillögum Framsfl. Nú stendur sami flokkur og gerði tillögu um að þetta yrði tekið inn á fjárlög að tillögu um að þetta verði tekið út aftur. Ég fellst á skoðun hans og segi já.